स्कूल प्रेमू गी निम्मोझान ते दुआस दिक्खियै उसी परतियै अपनी क्हानी चेतै आई जन्दी। फी तरकालें सैर करन गेदे आरनी हेठ बल्लें-बल्लें झुलदी पक्खी दिक्खियै उसी अपनी क्हानी दी नायका खड़ोती दी लभदी, जेदे उप्परें सूंकदियें चीड़ें दे फंड़ूके पुंबलियें ने छ्होंदे, दुद्ध- चिट्टे ते निक्के-निक्के बदलें गी इंया अग्गें-पिच्छें हटा दे हुंदे जियां कोई अपने बनेरे उप्परा त्रौंगले कन्ने पाला छंडा दा होऐ। ख’ल्ल नाले दे पानी ते पत्थरें दे तालै उप्पर उसी अपने नायक दियां भाखां सनोचदियां। त्रकालें जेलै न्हेरा आरली-पारली केरियें गी पद्धरा करी उड़दा तां ओ किश खिंझे दा, किश थक्के दा परतोई औंदा। इयां केईं दिन हुंदा रेहा पर कोठू दी कोई क्हानी ओदे थमां तोड़ नेईं चढ़ी। अज्ज प्रेमू गी दिक्खियै चानचक्क क्हानीकारै दी नजरी बिच ओ कोठू परतियै फिरी गेआ हा।